PATVIRTINTA

Šilalės rajono savivaldybės

administracijos direktoriaus

 2022 m. sausio 11 d. įsakymu

 Nr. DĮV-14

**PARAMOS IŠ EUROPOS PAGALBOS LABIAUSIAI SKURSTANTIEMS ASMENIMS FONDO TEIKIMO ŠILALĖS RAJONO GYVENTOJAMS TVARKOS APRAŠAS**

**I SKYRIUS**

 **BENDROSIOS NUOSTATOS**

1.Paramos iš Europos pagalbos labiausiai skurstantiems asmenims fondo teikimo Šilalės rajono gyventojams tvarkos aprašas (toliau – Tvarkos aprašas) reglamentuoja maisto produktų ir asmens higienos prekių (toliau – Parama) teikimą iš Europos pagalbos labiausiai skurstantiems asmenims fondo (toliau – EPLSAF) Šilalės rajono gyventojams.

2. Šis Tvarkos aprašas parengtas vadovaujantis Europos pagalbos labiausiai skurstantiems asmenims fondo projektų finansavimo sąlygų aprašu Nr. 5 (toliau –­ Sąlygų aprašas), patvirtintu Lietuvos Respublikos socialinės apsaugos ir darbo ministro 2020 m. balandžio 10 d. įsakymu Nr. A1-307 „Dėl Europos pagalbos labiausiai skurstantiems asmenims fondo projektų finansavimo sąlygų aprašo Nr. 5 patvirtinimo“, Lietuvos Respublikos socialinės apsaugos ir darbo ministro 2014 m. gegužės 16 d. įsakymu Nr. A1-268 „Dėl dokumentų, skirtų Europos pagalbos labiausiai skurstantiems asmenims fondo tikslinės grupės asmenų, maisto produktų ir (ar) būtinojo asmeninio vartojimo prekių apskaitai užtikrinti, formų patvirtinimo“ nuostatomis.

3. Paramą iš EPLSAF Šilalės rajono gyventojams organizuoja Šilalės rajono savivaldybės administracijos Turto ir socialinės paramos skyrius (toliau – Skyrius).

4. Už Paramos dalijimą atsakingi: Šilalės miesto gyventojams – Šilalės rajono socialinių paslaugų namai, kaimo vietovių gyventojams – Šilalės rajono savivaldybės administracijos seniūnijos.

5. Tvarkos apraše vartojamos sąvokos atitinka Lietuvos Respublikos piniginės socialinės paramos nepasiturintiems gyventojams įstatyme, Sąlygų aprašo 2 punkte nurodytuose teisės aktuose apibrėžtas sąvokas.

**II SKYRIUS**

**KREIPIMASIS DĖL PARAMOS SKYRIMO**

6. Dėl Paramos skyrimo bendrai gyvenantys asmenys arba vienas gyvenantis asmuo kreipiasi pagal deklaruotą gyvenamąją arba faktinę gyvenamąją vietą į šiuos Šilalės rajono savivaldybės administracijos padalinius:

6.1. Šilalės miesto gyventojai kreipiasi į Skyrių;

6.2. kaimo vietovių gyventojai kreipiasi į Šilalės rajono savivaldybės administracijos seniūnijas (toliau – seniūnijos);

6.3. asmenys, neturintys gyvenamosios vietos, kurie yra įtraukti į gyvenamosios vietos neturinčių asmenų apskaitą, gyvenantys Šilalės rajono savivaldybėje, kreipiasi pagal savo faktinę gyvenamąją vietą;

6.4. Šilalės rajono savivaldybės gyventojai, kurių deklaruota gyvenamoji vieta nesutampa su faktine gyvenamąja vieta, dėl Paramos skyrimo gali kreiptis pagal savo faktinę gyvenamąją vietą.

6.5. asmenys, nedeklaravę gyvenamosios vietos ir neįtraukti į gyvenamosios vietos neturinčių asmenų apskaitą, bet faktiškai gyvenantys Šilalės rajono savivaldybės teritorijoje, kreipiasi pagal savo faktinę gyvenamąją vietą.

7. Kreipdamasis dėl Paramos skyrimo, asmuo Sąlygų apraše nustatyta tvarka pateikia asmens tapatybę patvirtinantį dokumentą, Vyriausybės ar jos įgaliotos institucijos patvirtintos formos prašymą paramai gauti (toliau – Prašymas) ir Prašyme nurodo apie save ir bendrai gyvenančius asmenis Paramos skyrimui būtinus duomenis:

7.1. vykdomos veiklos pobūdį;

7.2. gaunamas pajamas;

7.3. kitą Paramai gauti būtiną informaciją.

**III SKYRIUS**

**PARAMOS SKYRIMAS**

8. Teisę gauti Paramą iš EPLSAF turi asmenys, kurių vidutinės mėnesinės pajamos neviršija Lietuvos Respublikos Vyriausybės patvirtintų valstybės remiamų pajamų (toliau – VRP) 1,5 dydžio per mėnesį.

9. Gyventojai, gaunantys socialinę pašalpą pagal Lietuvos Respublikos piniginės socialinės paramos nepasiturintiems gyventojams įstatymą, nemokamą maitinimą pagal Lietuvos Respublikos socialinės paramos mokiniams įstatymą ir atitinkantys sąlygas gauti piniginę socialinę paramą, taip pat globojami šeimose vaikai ir asmenys nuo 18 metų, kuriems paskirta globos (rūpybos) išmoka pagal Lietuvos Respublikos išmokų vaikams įstatymą, į paramos gavėjų sąrašus įrašomi jiems pateikus užpildytą Prašymą.

10. Parama kitais atvejais skiriama, jei vieno gyvenančio asmens ir (ar) bendrai gyvenančio (-ių) asmens (-ų) pajamos vienam nariui didesnės nei 1,5 VRP dydžio, bet neviršija 2,5 VRP dydžių per mėnesį, kai:

10.1. šeimoje atsiranda nenumatytų išlaidų dėl stichinės nelaimės, gaisro atveju, artimo mirties atvejais – pateikus pažymą apie patirtą nuostolį ir kt.;

10.2. vienas gyvenantis asmuo ar vienas iš bendrai gyvenančių asmenų, patyrė sunkią traumą, serga onkologinėmis ir kitomis ligomis, kai liga tęsiasi ilgiau kaip 60 dienų (pateikus medicininę pažymą);

10.3. šeimoje auga trys ir daugiau vaikų;

10.4. šeimoje auga neįgalus vaikas;

10.5. vaiką (-us) augina vienas iš tėvų;

10.6. vienas gyvenantis asmuo ar vienas iš bendrai gyvenančių asmenų yra neįgalus ar pensinio amžiaus.

11. Skyriaus ir seniūnijų atsakingi darbuotojai priima ir sudaro paramos maisto produktais gavėjų sąrašus, o pasikeitus bendrai gyvenančių asmenų ar vieno gyvenančio asmens pajamoms, jį koreguoja bei atnaujina.

12. Asmenys, kurie 2 kartus iš eilės neatsiėmė maisto produktų ir savivaldybei raštu ar žodžiu nenurodė objektyvių priežasčių, į vėliau sudaromus paramos gavėjų sąrašus neįtraukiami ir dėl paramos maisto produktais turi kreiptis iš naujo.

**IV SKYRIUS**

 **BAIGIAMOSIOS NUOSTATOS**

13. Už asmenų, besikreipiančių dėl Paramos, atrinkimą ir teisingą Paramos gavėjų sąrašų sudarymą atsako Skyriaus ir seniūnijų atsakingi darbuotojai.

14. Prašymai su pateiktais dokumentais saugomi pagal pateikimo vietą – Skyriuje bei seniūnijose.

15. Parama turi būti išdalijama per 20 darbo dienų nuo Šilalės rajono socialinių paslaugų namuose ir seniūnijose gavimo dienos. Neatsiimta Parama perduodama asmenims, kurie Paramos dalijimo metu turi teisę gauti, tačiau į Paramos gavėjų sąrašus buvo įtraukti po to, kai Skyriaus darbuotojas jau buvo informavęs projekto vykdytoją apie Paramos gavėjų skaičių.

16. Pasikeitus šiame Tvarkos apraše nurodytiems teisės aktams, tiesiogiai taikomos naujos tų aktų nuostatos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_